Япэ зэпеуэ зэIуха
СССР-м спортымкIэ и мастер Къалмыкъ Юрэ и фэеплъу алыдж-урым бэнэкIэмкIэ япэ республикэпсо турнир зэIуха «Налшык» спорт комплексым щекIуэкIащ. Абы бэнакIуи 158-рэ хэтащ.
КъБР-м Спортымрэ туризмэмкIэ и министерствэр я щIэгъэкъуэну, тренер цIэрыIуэм и Iыхьлыхэмрэ благъэхэмрэ, абы и гъэсэну щытахэм къызэрагъэпэща зэхьэзэхуэм я зэфIэкI щагъэлъэгъуащ Къэбэрдей-Балъкъэрым, Дагъыстэным, ОсетиеИщхъэрэ-Аланием, Ставрополь крайм я лIыкIуэхэм. — Алыдж-урым бэнэкIэр Къалмыкъ Юрэ и гъащIэм и зы Iыхьэу щытащ икIи ар тхэкIыжами, и фэеплъ зэхьэзэхуэм бэнакIуэ ныбжьыщIэхэм зыщагъасэ, урысей, дунейпсо зэпеуэхэм республикэм и щIыхьыр щахъумэн, лъахэм и цIэр щаIэтын папщIэ, — жиIащ зэхьэзэхуэр къыщызэIуихым КъБР-м спортымрэ туризмэмкIэ и министр АфIэунэ Аслъэн.
Спортым и ветеран Къуэдзокъуэ Анатолэрэ Къалмыкъ Юрэ и къуэ нэхъыжь Залымрэ спортсмен ныбжьыщIэхэм псалъэ гуапэхэмкIэ зыхуагъэзащ, зэпеуэм и къызэгъэпэщакIуэ нэхъыщхьэхэу Гъудэ Елдаррэ Алъхъэс Хъусенрэ фIыщIэ хуащIащ.
Фэеплъ зэпеуэр къыщызэIуахым кърихьэлIащ — олимп чемпионхэу Къардэн Мурат Хъущт Аслъэнбэч (тIури алыдж-урым бэнэкIэмкIэ), Шыхъуэ Борис (лъакъуэрыгъажэ спортымкIэ), СССР-м спортымкIэ щIыхь зиIэ и мастер Жаным Аслъэн, ветеранхэр, республикэм и жылагъуэ лIыкIуэхэр.
Олимп чемпионхэми Къуэдзокъуэ Анатоли гуапэ икIи гъэщIэгъуэн ящыхъуащ зэхьэзэхуэм и къызэгъэпэщакIуэхэм абыхэм тыгъэ къыхуащIа лъэпкъ щIакIуэхэмрэ пыIэхэмрэ.
МахуитIкIэ екIуэкIа зэпеуэм, абы хэтахэр я хьэлъагъ елъытауэ гуп 11 хъурт, КъБР-м и «классик» ныбжьыщIэхэм медаль зэмылIэужьыгъуэу 26-рэ щызыIэрагъэхьащ.
Зэхьэзэхуэм къыщыхэжаныкIахэм медалхэр, кубокхэр, щIыхь тхылъхэр, саугъэт лъапIэхэр иратащ.
Гъэунэ Светланэ.
